b'\n_START_ARTICLE_\nRamzes III.\n_START_SECTION_\nIme\n_START_PARAGRAPH_\nRamzesovi glavni imeni se transliterirata kot wsr-m\xea\x9c\xa2\xca\xbft-r\xca\xbf\xe2\x80\x93mry-\xe1\xbb\x89mn r\xca\xbf-ms-s\xe2\x80\x93\xe1\xb8\xa5\xe1\xb8\xb3\xea\x9c\xa2-\xe1\xbb\x89wnw - Usermaatre-Meriamun Ramzes-Hekaiunu, kar pomeni Rajeva maat je mo\xc4\x8dna, Amonov ljubljenec, rojen iz Raja, vladar Heliopolisa.\n_START_SECTION_\nVladanje\n_START_PARAGRAPH_\nDomneva se, da je Ramzes III. vladal od marca 1186 do aprila 1155 pr. n. \xc5\xa1t. Domneva temelji na datumu prihoda na prestol (26. dan I. \xc5\xa1emuja) in smrti (32. leto, 15. dan I. \xc5\xa1emuja. Vladal je 31 let, 1 mesec in 19 dni. Alternativno obdobje njegovega vladanja je 1187\xe2\x80\x931156 pr. n. \xc5\xa1t._NEWLINE_V opisu njegovega kronanja v Medinet Habuju so \xc5\xa1tiri golobice  "poslali na \xc5\xa1tiri vogala obzorja, da bi potrdile, da \xc5\xbe\xc3\xadvi Hor  Ramzes III. (\xc5\xa1e vedno) poseduje svoj prestol in da je red Maat prevladal v vesolju in dru\xc5\xbebi".\n_START_SECTION_\nNeprekinjene vojne\n_START_PARAGRAPH_\nMed dolgim Ramzesovim vladanjem v dr\xc5\xbeavi, obkro\xc5\xbeeni s politi\xc4\x8dnim kaosom gr\xc5\xa1kega srednjega veka, je bil Egipt stalna tar\xc4\x8da tujih napadalcev, vklju\xc4\x8dno s tako imenovanimi Ljudstvi z morja in Libijci. Z vojnami so se za\xc4\x8dele vedno ve\xc4\x8dje gospodarske te\xc5\xbeave in notranji spori, ki so nazadnje privedli do propada Dvajsete dinastije. _NEWLINE_V osmem letu vladanja so Egipt napadla Ljudstva z morja, vklju\xc4\x8dno s Peleseti, Denjeni, \xc5\xa0erdeni, Me\xc5\xa1ve\xc5\xa1i in Tjekerji. Ramzes III. jih je dvakrat porazil v velikih bitkah na morju in na kopnem. Egip\xc4\x8dani so se kljub temu, da niso sloveli kot izku\xc5\xa1eni pomor\xc5\xa1\xc4\x8daki, \xc5\xbeilavo borili. Ramzes je na obali in bregovih Nila razvrstil svoje lokostrelce, ki so pri vsakem poskusu izkrcanja na obali Nila sovra\xc5\xbenike zasuli z oblaki pu\xc5\xa1\xc4\x8dic. Egip\xc4\x8dani so nato napadlli sovra\xc5\xbenika na morju in ga popolnoma porazili. V nobeni bitki ni bilo neposrednega spopada mo\xc5\xbe na mo\xc5\xbea._NEWLINE_Ramzes III. je trdil, da je Ljudstva z morja podjarmil  in naselil v ju\xc5\xbenem Kanaanu, za kar ni nobenega jasnega dokaza. Bolj verjetno je, da ni imel dovolj mo\xc4\x8di, da bi prepre\xc4\x8dil njihovo postopno prodiranje in naseljevanje na tem ozemlju. Njihov prihod je morda prispeval k nastajanju novih dr\xc5\xbeav, na primer Filisteje,  po propadu egip\xc4\x8danske oblasti v Levantu._NEWLINE_Ramzes III. je v petem in enajstem letu vladanja organiziral tudi vojna pohoda proti libijskim plemenskim poglavarjem, ki so napadali Egipt z zahoda.\n_START_SECTION_\nPropadanje gospodarstva\n_START_PARAGRAPH_\nVeliki stro\xc5\xa1ki vojn so po\xc4\x8dasi izpraznili egip\xc4\x8dansko dr\xc5\xbeavno zakladnico in povzro\xc4\x8dili postopno usihanje egip\xc4\x8danske mo\xc4\x8di v Aziji. Resnost te\xc5\xbeav dokazuje prva znana stavka delavcev v pisni zgodovini v 29. letu Ramzesovega vladanja. Zgodila se je v  vasi Set Maat her imenti Vaset (Deir el-Medina), ker  elitni graditelji grobnic in umetniki niso dobili rednih dobav \xc5\xbeivil. V tistem obdobju je skoraj dve desetletji do leta 1140 pr. n. \xc5\xa1t. motnja v ozra\xc4\x8dju, morda zaradi izbruha vulkana Hekla, zmanj\xc5\xa1ala prepustnost za son\xc4\x8devo svetlobo in zavrla rast dreves in polj\xc5\xa1\xc4\x8din. Pojav je v Egiptu povzro\xc4\x8dil veliko rast cen \xc5\xbeita, medtem ko so cene perutnine in su\xc5\xbenjev ostale enake._NEWLINE_Te te\xc5\xbeave na uradnih spomenikih Ramzesa III. sploh niso omenjene. Faraon je na njih posku\xc5\xa1al posnemati svojega predhodnika Ramzesa II., ki je pomenil kontinuiteto in stabilnost. Ramzes III. je raz\xc5\xa1iril templje v Luksorju in Karnaku in zgradil svoj pogrebni tempelj in upravni kompleks v Medinet Habuju. Njegove gradnje spadajo med najve\xc4\x8dje in najbolj ohranjene gradnje v Egiptu. Nestabilno stanje v dr\xc5\xbeavi se odra\xc5\xbea tudi v masivnih obzidjih templjev, saj templji v notranjosti dr\xc5\xbeave takih utrdb dotlej niso potrebovali.\n_START_SECTION_\nZarota in smrt\n_START_PARAGRAPH_\nIz Torinskega sodnega papirusa je razvidno, da so v haremu med praznovanjem v Medinet  Habuju proti Ramzesu III. skovali zaroto.  Glavni organizator zarote je bila kraljica Tije, ena od treh znanih faraonovih \xc5\xbeena. Drugi dve sta bili kraljici Titi in Iset Ta-Hemdjet. Vzrok za zaroto je bilo nasledstvo egip\xc4\x8danskega prestola. Najstarej\xc5\xa1i faraonov sin in izbranec je bil Titin sin Ramzes Amonhirkopshef (kasnej\xc5\xa1i faraon Ramzes IV.), ki je imel zato prednost pred Tijinim sinom Pentaveretom._NEWLINE_Sodni dokumenti dokazujejo, da je bilo v zaroto vklju\xc4\x8denih veliko ljudi. Glavna sta bila kraljica Tije in njen sin Pentaveret, Ramzesov glavni komornik Pebekamen, sedem faraonovih osebnih slu\xc5\xbeabnikov, ki so bili na spo\xc5\xa1tovanja vrednih dr\xc5\xbeavnih polo\xc5\xbeajih, dva nadzornika dr\xc5\xbeavne zakladnice, dva zastavono\xc5\xa1e, dva kraljeva pisarja in njegov glasnik. Vsi glavni zarotniki so bili nedvomno usmr\xc4\x8deni. Nekateri so imeli mo\xc5\xbenost, da namesto usmrtitve  naredijo samomor. Iz ohranjenih sodnih zapisnikov je razvidno, da so proti njim  potekali trije lo\xc4\x8deni sodni procesi, na katerih je bilo na smrt obsojenih 38 oseb. Grobnici Tije in njenega sina Pentavereta sta bili izropani, njuni imeni pa izbrisani, da ne bi mogla u\xc5\xbeivati v posmrtnem \xc5\xbeivljenju. O njima zdaj pri\xc4\x8dajo samo sodni dokumenti in ostanki njunih grobnic._NEWLINE_Nekaj obto\xc5\xbeenih haremskih \xc5\xbeena je posku\xc5\xa1alo zavesti \xc4\x8dlane sodi\xc5\xa1\xc4\x8da, vendar so jih pri tem zalotili. Sodnike, ki so pri tem sodelovali, so strogo kaznovali._NEWLINE_Ali je bil umor Ramzesa III. uspe\xc5\xa1en ali ne, ni povsem jasno, ker je po njegovi smrti prestol zasedel Ramzes IV. in ne kandidat zarotnikov Pentaveret. Razen tega je Ramzes III. umrl v 32. letu vladanja preden je bil napisan Torinski sodni papirus, vendar v istem letu, ko so bili napisani sodni dokumetni in zapisniki in opravljene usmrtitve zarotnikov._NEWLINE_Med prvimi preiskavami mumije Ramzesa III. niso odkrili vidnih ran, med nedavnimi preiskavami, ki jih je opravila skupina nem\xc5\xa1kih forenzikov, pa so odkrili neobi\xc4\x8dajno debele povoje okoli vratu. Pod njimi so z ra\xc4\x8dunalni\xc5\xa1ko tomografijo odkrili globok  rez z no\xc5\xbeem \xc4\x8dez cel vrat, ki bi lahko segal do hrbtenice. Skupina znanstvenikov pod vodstvom Zahija Sawasa, biv\xc5\xa1ega direktorja Egip\xc4\x8danskega vrhovnega sveta za antiko, je v svojem poro\xc4\x8dilu objavila, da so zarotniki faraona umorili s prerezanjem vratu._NEWLINE_Preiskovalci so odkrili tudi to, da je bil z ostrim predmetom, verjetno s sekiro,  odrezan palec leve noge. Odrezani palec so balzamirali in ga prilo\xc5\xbeili faraonovi mumiji. Okoli gle\xc5\xbenjev in stopal so zavili \xc5\xa1est amuletov, ki naj bi zacelili rano v faraonovem posmrtnem \xc5\xbeivljenju. Iz te po\xc5\xa1kodbe je mogo\xc4\x8de sklepati, da je bilo morilcev ve\xc4\x8d in da so uporabljali razli\xc4\x8dno oro\xc5\xbeje._NEWLINE_Pred temi ugotovitvami s preiskovalci domnevali, da so faraona zastrupili, ali da ga je ugriznila ka\xc4\x8da, ker so bili mumiji prilo\xc5\xbeeni tudi amuleti, ki naj bi ga v posmrtnem \xc5\xbeivljenju \xc5\xa1\xc4\x8ditili pred ka\xc4\x8djim ugrizom.  Obe domnevi  sta mogo\xc4\x8di, ker so bili med zarotniki tudi njegovi osebn stre\xc5\xbeaji in nekdo, ki se je imenoval ka\xc4\x8da in gospodar ka\xc4\x8d._NEWLINE_Ob Ramzesu III. je bil pokopan \xc5\xa1e nek drug neznan mo\xc5\xa1ki, ki bi lahko bil njegov sin Pentaveret._NEWLINE_Zarota se kljub faraonovi smrti ni kon\xc4\x8dala po na\xc4\x8drtih zarotnikov, saj ga je nasledil njegov izbrani naslednik Ramzes IV. in ne njihov kandidat Pentaveret.'